laion/Wikipedia-Exotic huggingface dataset:
לוק שו

לוק פול הואר שו (באנגלית: Luke Paul Hoare Shaw; נולד ב-12 ביולי 1995 בלונדון) הוא כדורגלן אנגלי המשחק בעמדת המגן השמאלי במנצ'סטר יונייטד ובנבחרת אנגליה. שו גדל בקינגסטון שברובע המלכותי קינגסטון שעל התמזה בלונדון, וכשהיה בן 8 הצטרף לאקדמיית הנוער של סאות'המפטון. את הופעת הבכורה שלו בקבוצה הבוגרת של המועדון ערך בספטמבר 2011, כשעלה כמחליף במשחק נגד פרסטון במסגרת גביע הליגה. ב-10 בנובמבר 2012 הפך לשחקן הצעיר ביותר בתולדות סאות'המפטון שעולה בהרכב הראשון למשחק בפרמייר ליג, כששיחק 74 דקות בתיקו 1-1 מול סוונסי סיטי. את עונתו הראשונה בקבוצה הבוגרת סיים עם 28 הופעות, מתוכן 25 בליגה. ביום ההולדת ה-18 שלו האריך שו את חוזהו בסאות'המפטון לחמש שנים נוספות. בעונת 2013/2014 היה שו בין ששת המועמדים לתואר הכדורגלן הצעיר של השנה באנגליה, ונבחר למגן השמאלי המצטיין בנבחרת העונה. ב-27 ביוני 2014 חתם שו על חוזה ל-4 שנים עם אופציה לשנה נוספת במנצ'סטר יונייטד, שרכשה אותו מסאות'המפטון תמורת 31 מיליון ליש"ט. ב-27 בספטמבר 2014, ערך שו את הופעת הבכורה שלו במדי מנצ'סטר יונייטד בניצחון 1–2 מול ווסטהאם יונייטד במסגרת המחזור השישי של הפרמייר ליג. ב-15 בספטמבר 2015, במהלך משחק נגד פ.ס.וו. איינדהובן במסגרת ליגת האלופות, שבר שו את רגלו ונעדר לשישה חודשים. ב-10 באוגוסט 2018 כבש שו את שערו הראשון בבוגרים בדקה ה-83 בניצחון קבוצתו 1–2 על לסטר סיטי, במשחק הפתיחה של עונת 2018/2019 בפרמייר ליג. שו שיחק בכל הנבחרות הצעירות של אנגליה, ובפברואר 2014 זומן לראשונה לסגל הנבחרת הבוגרת, לקראת משחק מול נבחרת דנמרק, ובאותו משחק ערך את הופעת הבכורה שלו, כשנכנס כמחליף במקומו של אשלי קול. שו נכלל בסגל הנבחרת למונדיאל 2014, ופתח בהרכב במשחקה השלישי והאחרון של אנגליה בטורניר, מול קוסטה ריקה. שו כבש שער במדי נבחרת אנגליה בדקה השנייה במשחק גמר היורו 2020, באצטדיון וומבלי, מול נבחרת איטליה. נכלל בסגל נבחרת אנגליה לטורניר מונדיאל 2022. מנצ'סטר יונייטד הליגה האירופית: 2016/2017 מגן הקהילה: 2016 נבחרת אנגליה אליפות אירופה בכדורגל: סגנות 2020 אישיים שחקן השנה ע"ש סר מאט באזבי: 2018/2019 שחקן השנה של מנצ'סטר יונייטד (מטעם השחקנים): 2018/2019, 2020/2021 מדיה וקבצים בנושא לוק שו בוויקישיתוף לוק שו, ברשת החברתית פייסבוק לוק שו, ברשת החברתית אקס (טוויטר) לוק שו, ברשת החברתית אינסטגרם לוק שו, באתר Transfermarkt לוק שו, באתר Soccerway לוק שו, באתר BDFutbol לוק שו, באתר WorldFootball.net לוק שו, באתר National Football Teams לוק שו, באתר FootballDatabase.eu פרמיירליג: מנצ'סטר יונייטד ניצחה 1:2 את לסטר סיטי במשחק הפתיחה, באתר וואלה, 10 באוגוסט 2018 England squad named for FIFA World Cup Qatar 2022 באתר הרשמי של התאחדות הכדורגל האנגלית, 10 בנובמבר 2022 (באנגלית) ערך זה הוא קצרמר בנושא כדורגלנים אנגלים. אתם מוזמנים לתרום לוויקיפדיה ולהרחיב אותו.
ברוך גלבוע

ברוך גלבוע (גולדברג) (8 בנובמבר 1925 - 4 באפריל 2014) היה קצין צה"ל בדרגת תת-אלוף, שירת כמפקד חטיבה 5, ראש מחלקת תכנון וארגון במטכ"ל, וסגן ראש אגף המודיעין. גלבוע נולד בפולין עלה לארץ ישראל ב-1932. כנער הצטרף לארגון ההגנה, ב-1944 התגייס לפלמ"ח ושירת בפלוגה ח' בקריית ענבים וברמת רחל, עבר קורס מ"כים ושירת כמפקד מחלקה בפלוגה ב' בגבעת ברנר. ב-1947 הצטרף לש"י, מחלקת המודיעין של ההגנה. במהלך מלחמת העצמאות שירת כמפקד יחידת ליווי לשיירות לירושלים ולנגב. הוא נפצע במהלך מבצע נחשון. לאחר ההפוגה הראשונה מונה למפקד פלוגה ג' בגדוד הרביעי בחטיבת הראל ולחם עמו בקרבות במבצע דני, מבצע יואב ומבצע חורב. לאחר המלחמה המשיך בשירות קבע בצה"ל, סיים קורס מג"דים בפיקודו של יצחק רבין, פיקד על גדוד 54 בחטיבת גבעתי, במהלך פעולות התגמול פיקד בינואר 1953 על הפשיטה על הכפר פאלמה בסמוך לקלקיליה, פעולה שנסתיימה בכישלון והייתה אחד הגורמים שדחפו להקמת יחידה 101. היה סגן מפקד חטיבה 9 במהלך מלחמת סיני בו כבשה את שארם א-שייח'. לאחר מכן יצא ללימודים אקדמאים, פיקד על חטיבה 5 ושירת כראש מטה פיקוד הדרום, בתפקיד זה פיקד על מצעד צה"ל שהתקיים ב-1964 בבאר שבע. ב-1964 מונה לנספח צה"ל בטורקיה ומילא תפקיד זה עד ספטמבר 1967. בהמשך שירותו כיהן כראש מחלקת תכנון וארגון במטכ"ל וכסגן ראש אגף המודיעין בשנים 1969–1972. השתחרר משירות הקבע במרץ 1973. לאחר שחרורו מונה למנכ"ל מל"ג - החברה הישראלית ליצור ולהרכבת אוטובוסים ומשאיות, החברה בראשותו רכשה והפעילה את מפעלי רכב אשדוד (לילנד אשדוד), הוא כיהן בתפקיד עד ספטמבר 1976. ב-1978 מונה למנהל בקונצרן כור וב-1983 הקים חברה פרטית בתחום ייזום ותכנון פרויקטים. נפטר ב-4 באפריל 2014. ברוך גלבוע, באתר הפלמ"ח מימין לשמאל: תא"ל ברוך גלבוע - סגן ראש אמ"ן, אל"ם שלמה ענבר - מפקד יחידה 8200, הרמטכ"ל דוד אלעזר, סרן גד אבינר - רל"ש ראש אמ"ן, (מוסתר) אלוף אהרון יריב - ראש אמ"ן, המסביר סא"ל אריה בנטוב - מפקד המערך הטכני ב יחידה 8200, אל"ם מנחם דגלי -רמ"ח איסוף באמ"ן. עיונים בתקומת ישראל, גיליון 9 עיונים בתקומת ישראל, גיליון 10, ראיונות עם אלוף (מיל') ישראל טל
כספית אדומה

כספית אדומה היא חומר אשר קיומו מוטל בספק. לכספית האדומה מיוחסות יכולות רבות, ביניהן: זימון שדים, כישוף, שאיבת גלי רדיו, השתלטות על רובוטים, שיבוש מערכות טיס והנחיית טילים, הסוואה מכ"מית, רכיב בהרכבת פצצת מימן ורכיב בהרכבת נשק גרעיני זעיר וקל לנשיאה. על אף שמרבית החוקרים והמדענים סבורים שאין חומר כזה בנמצא בטבע ורשויות החוק עוד לא הצליחו להניח את ידיהן על החומר כדי להוכיח את קיומו, בפועל נראה שמתבצע עד עצם היום הזה סחר בלתי חוקי בחומר המכונה "כספית אדומה" בין אם מדובר בתרמית, באמצעי הרתעה ולוחמה פסיכולוגית או בשם קוד לחומר אחר, העובדה היא שמחירו אינו זול ונכון ל-2018 נמכר בכ-500$ לגרם – משמע, בין אם יכולותיו אפשריות או שקריות – יש לו ערך בשוק והוא משחק גורם ממשי בתוך שוק הכלכלה. (דוגמה לכך ניתן למצוא באתרים המציעים לרכוש כספית אדומה דרך האינטרנט). דיווחים ראשונים על כספית אדומה הופיעו לראשונה בעיתונים רוסיים בסוף שנות ה-80, אשר דיווחו עליה כחומר מסוכן מאוד המשמש לבניית נשק גרעיני. אזכורים לקיומו של החומר ניתן למצוא בתקשורת מאז ימי המלחמה הקרה, לאורך שנות ה-90 בארצות הברית ובדרום-אפריקה ועד ימינו יש עדויות מאנשים ("מבריחים") מסוריה וטורקיה משנת 2014 ואף לאחר מכן הטוענים שראו את החומר ויכולותיו במו עיניהם. לאורך השנים ניסו מדענים שונים להוכיח או להפריך את קיומו של החומר. בשנות ה-90 טען הפיזיקאי סמואל ט. כהן, שהיה שותף לפרויקט מנהטן, כי חומר בשם כספית אדומה אכן קיים וכך גם שלל התכונות המיוחסות לו. מדענים אחרים, ביניהם פיטר ז. צימרמן וג'פרי לואיס (שניהם פיזיקאים בכירים שעבדו עם מערכות הביטחון והביון האמריקאיות) תקפו את כהן וטענו שהוא נותן יד לתאוריות קונספירציה וכי אין שום הוכחה לקיומו של החומר. בשלב מסוים בשנות ה-90 עלתה הסברה שייתכן ו"כספית אדומה" היא שם קוד לחומר אחר, ומדענים אף העלו את האפשרות שמדובר למעשה בליתיום 6. ישנו ערפל רב סביב קיומו של החומר, היות שעל אף הפרכת המדענים והתייחסות נרחבת בתקשורת אל התופעה כאל "מתיחה" או תרמית, עדיין ישנו עיסוק רב בחומר הזה, במרוצת השנים הפיק ערוץ 4 הבריטי שני סרטים דוקומנטריים אודותיו וכפי הנראה מתקיים סחר לא חוקי (התמחור הוא עדיין גבוה משמע שיש גם מי שקונה). בשנת 2011 כאשר התבצעה ההדלפה הגדולה של ויקיליקס ממאגרי הביון של ארצות הברית, פורסמו תכתובות בין ממשלת סרי-לנקה והפנטגון בוושינגטון אודות החשש של סרי לנקה מפני כספית אדומה. תגובתו של הפנטגון הייתה כי לא קיים כזה חומר ואין ממה לחשוש, מדובר בתרמית. אולם, היות שמדובר בעולם של סחר בנשק ואינטרסים מודיעיניים, קשה לדעת האם הקונספירציה היא בדבר קיומו או אי קיומו. בין אם חומר זה קיים ובין אם לא נראה שיש מי שמרוויח מקיומו (או אי קיומו) ותפקודו כפונקציה של הרתעה וסחר לא חוקי. בגלל ההקשרים לעולם הריגול ושאלת בדיוניותה/אמיתותה, הכספית האדומה מופיעה במספר לא מבוטל של ספרים, סדרות טלוויזיה כגון "הוואי חמש-אפס" ו"מחשבות פליליות", משחקי מחשב וסרטים כדוגמת Red Mercury, "r.e.d 2, ו"דקלוג 10" מסדרת ה"דקלוג" של הבמאי הפולני קשישטוף קישלובסקי. Christopher John Chivers, The Doomsday Scam, The New York Times, ‏19 November 2015 ערך זה הוא קצרמר בנושא היסטוריה. אתם מוזמנים לתרום לוויקיפדיה ולהרחיב אותו.
גסטון ראמירס

גסטון אסקיאל ראמירס פריירה (בספרדית: Gastón Ezequiel Ramírez Pereyra; נולד ב-2 בדצמבר 1990) הוא כדורגלן אורוגוואי המשחק בעמדת הקשר בוירטוס אנטלה מהסרייה ג'. שיחק בנבחרת אורוגוואי וערך במדיה 43 הופעות בינלאומיות. ראמירס נולד בפריי בנטוס שבאורוגוואי. ראמירס התחיל את הקריירה המקצועית שלו בקבוצת הנעורים שלו, פניארול. בעונת 2009/2010 כבש ראמירס 6 שערים ב-30 הופעות ליגה, וסייע לקבוצתו לזכות באליפות אורוגוואי. באוגוסט 2010 חתם ראמירס בבולוניה מהסרייה א' האיטלקית, תמורת סכום של 2.5 מיליון אירו. ב-26 בספטמבר 2010 ערך את הופעת הבכורה שלו במועדון, במשחק החוץ נגד קטאניה, שנגמר בשוויון 1:1. בעונתו הראשונה בבולוניה הופיע ב-25 משחקים בליגה, בהם כבש 4 שערים ובישל 2, ובנוסף כבש 3 שערים ב-2 הופעות בקופה איטליה. בעונה הבאה המשיך ראמירס להיות שחקן חשוב בהרכב בולוניה, כאש כבש 8 שערים ב-33 הופעות. ב-31 באוגוסט 2012 עבר ראמירס לסאות'המפטון, העולה הטרייה לפרמייר ליג, תמורת 12 מיליון לירות שטרלינג. ראמירס חתם בקבוצה על חוזה ל-4 שנים. הוא ערך את הופעת הבכורה שלו בקבוצה ב-15 בספטמבר בתבוסה 6:1 לארסנל, כאשר עלה כמחליף בתחילת המחצית השנייה. הוא כבש את שער הבכורה שלו בסאות'המפטון ב-29 בספטמבר, בהפסד 3:1 לאברטון. בסך הכל, בעונתו הראשונה בסאות'המפטון כבש 5 שערים ב-26 משחקים. בעונתו השנייה בסאות'המפטון, ב-18 בינואר 2014, נפצע ראמירס במהלך משחק ליגה נגד סנדרלנד בקרסול, פציעה שבעקבותיה נעדר השחקן חודשיים מהמגרשים. ב-1 בספטמבר 2014 הושאל ראמירס להאל סיטי. ב-15 בספטמבר ערך את הופעתו הבכורה בקבוצה כשעלה כמחליף בתיקו 2:2 נגד ווסטהאם יונייטד. ב-26 בדצמבר 2014 כבש את שערו הראשון בקבוצה בניצחון 3:1 על סנדרלנד. ב-26 בינואר 2016 הושאל ראמירס למידלסברו עד לסוף העונה. ב-9 בפברואר 2016 ערך את הופעתו הבכורה בקבוצה בתיקו 1:1 נגד מילטון קינס דונס. ב-23 בפברואר הבקיע את שערו הראשון בניצחון 3:1 על קארדיף סיטי. ב-20 ביולי חתם באופן קבוע בקבוצה. ב-4 באוגוסט 2017 חתם ראמירס בסמפדוריה. ב-7 בדצמבר 2021 חתם במונצה מסרייה ב'. בשנת 2009 שיחק ראמירס באליפות העולם עד גיל 20, כאשר הגיעה אורוגוואי לשלב שמינית הגמר, שם הפסידה 3:1 לברזיל. ראמירס הופיע לראשונה במדי נבחרת אורוגוואי הבוגרת ב-8 באוקטובר 2010, במשחק ידידות נגד אינדונזיה. ראמירס זומן לסגל אורוגוואי לאולימפיאדת לונדון. הוא זומן גם לסגל אורוגוואי לגביע הקונפדרציות 2013, ופתח בהרכב במשחקים נגד ספרד וטהיטי. ראמירס זומן לסגל אורוגוואי למונדיאל 2014. משחקו הראשון בטורניר היה נגד איטליה, שהיה המשחק האחרון בשלב הבתים. הוא נכנס כמחליף לכריסטיאן רודריגס בדקה ה-78. בדקה ה-81, 3 דקות לאחר שנכנס, בעט ראמירס בעיטת קרן, שמצאה את ראשו של דייגו גודין, שהכניס את הכדור לשער. שער זה העלה את אורוגוואי לשלב שמינית הגמר. פניארול אליפות אורוגוואי: 2009/2010 גסטון ראמירס, באתר Transfermarkt גסטון ראמירס, באתר Soccerway גסטון ראמירס, באתר BDFutbol גסטון ראמירס, באתר WorldFootball.net גסטון ראמירס, באתר National Football Teams גסטון ראמירס, באתר FootballDatabase.eu Gaston Ramirez completes move to Southampton, באתר BBC Arsenal 6 - 1 Southampton, באתר BBC Everton 3 - 1 Southampton, באתר BBC Gaston Ramirez and Dejan Lovren out for up to eight weeks, באתר BBC Transfer deadline day: Hull sign Gaston Ramirez and Mo Diame, באתר BBC
מסעוד בארזאני

מסעוד בארזאני (בערבית: مسعود بارزاني, בכורדית: مەسعوود بارزانی; נולד ב-16 באוגוסט 1946) הוא פוליטיקאי כורדי ובנו של מוסטפא בארזאני. כיהן כנשיא כורדיסטן העיראקית הראשון מ-14 במאי 2005 עד ל-10 ביוני 2019. מנהיג המפלגה הכורדית הדמוקרטית מ-1979. בארזאני נולד בשנת 1946 במהאבאד שבכורדיסטן האיראנית למשפחה סונית. בארזאני ופלגים כורדיים אחרים נלחמו במשטר העיראקי במהלך מלחמת איראן–עיראק. במשך רוב התקופה, ההנהגה הכורדית הייתה בגלות באיראן. אולם לאחר מאבק עצמאות של עשרות שנים הוקמה ב-1991 ממשלה כורדית באזור, שזכתה להכרה רשמית בחוקת עיראק החדשה משנת 2005. ביולי 2009 נבחר בארזאני לנשיא כורדיסטן העיראקית בבחירות דמוקרטיות ברוב של כ-69%, כאשר הבחירות הושגחו בקפדנות על ידי גורמים בינלאומיים. לאחר כארבע שנים (2013), הפרלמנט הכורדי הצביע בעד הארכת כהונתו. בראזני המשיך לכהן גם מעבר להארכה זו. במסגרת תפקידו, נפגש עם גורמים בינלאומיים רבים, וביניהם נשיא ארצות הברית ג'ורג' ווקר בוש בזמן נשיאותו בבית הלבן, ראש ממשלת בריטניה, טוני בלייר, ראש ממשלת איטליה סילביו ברלוסקוני, עבדאללה, מלך ערב הסעודית, ועבדאללה השני, מלך ירדן. בנו של מסעוד, מסרור בארזאני, המכהן כראש ממשלת כורדיסטן העיראקית מ-2019. אחיינו הוא נצ'ירוואן בארזאני, נשיא כורדיסטן העיראקית השני. הממשלה האזורית של כורדיסטן ג'לאל טאלבאני מדיה וקבצים בנושא מסעוד בארזאני בוויקישיתוף מסעוד בארזאני, ברשת החברתית אקס (טוויטר) דודו בזק, ביקור מרגש בבית הנשיא, באתר nrg‏, 24 באוקטובר 2006 פזית רבינא, האם ישראל תממן את הקמת כורדיסטן העיראקית?, באתר nrg, ‏27 ביוני 2014 ברנאר אנרי לוי, "סבלתי עם העם שלי מעשי טבח, מתקפות גז, היום זה הרגע המאושר בחיי", באתר "ידיעות אחרונות", 30 בספטמבר 2017 14 שנה לאחר הקמתה ב-1991 ערך זה הוא קצרמר בנושא כורדיסטן העיראקית ובנושא כורדים. אתם מוזמנים לתרום לוויקיפדיה ולהרחיב אותו.
אצטדיון מארקאנטוניו בנטגודי

אצטדיון מארקאנטוניו בנטגודי (באיטלקית: Stadio Marcantonio Bentegodi) הוא אצטדיון בעיר ורונה שבאיטליה. משמש כאצטדיון הביתי של קבוצות הכדורגל קייבו ורונה והלאס ורונה מהסרייה א'. האצטדיון נחנך בשנת 1963 כמתקן מדינת-האמנות ומעוצב כאמפיתיאטרון והוא היה לאחד מהאולמות המשובחים באיטליה בשנות ה-60. הוא מוקדש על שמו של מארקנטוניו בנטנגודי, נדבן ורונזי מהמאה ה-19 שתרם רבות לספורט בעיר. האצטדיון החליף את האצטדיון העירוני העתיק (בעל אותו השם) ב"פיאצה סיטאדלה" במרכז ורונה. באצטדיון היה 8 מסלולי ריצה מעגליים שחודשו ב-2010 והוחלפו בשבילי אספלט בצבעי צהוב וכחול (צבעי קבוצות הכדורגל של ורונה). תכולת האצטדיון השתנתה מאוד לאורך השנים, וכיום קיימים בו 42,160 מקומות (מתוכם רק 31,045 מאושרים למשחקים). בעונת 1984/1985 זכתה הלאס ורונה בתואר הסקודטו (אליפות איטליה) היחידי שלה עד היום, כשהיא משחקת את העונה באצטדיון. לקראת מונדיאל 1990 שנערך באיטליה, עבר האצטדיון שדרוג שכלל הוספה של מפלס נוסף וקירוי היציעים. כמו כן, שופרה הנגישות לאצטדיון על ידי סלילה של כביש מהיר שחיבר את מרכז העיר לאצטדיון. היציע הדרומי מאוכלס באופן היסטורי על ידי אוהדי הלאס ורונה, בעוד היציע הצפוני מאוכלס על ידי אוהדי קייבו ורונה בדרבי העירוני שנקרא ה"דרבי דלה שאלה". בשנת 2014 אירח האצטדיון גם את משחקיה של קבוצה שלישית מרונה וירטוס ורונה המשחקת בליגה פרו. נתוני מספר צופים נלקחו מ-http://digilander.libero.it/stadiapostcardsdgl/attendance.htm מדיה וקבצים בנושא אצטדיון מארקאנטוניו בנטגודי בוויקישיתוף מארקאנטוניו בנטגודי באתר הרשמי של הלאס ורונה מארקאנטוניו בנטגודי באתר Stadium Guide מארקאנטוניו בנטגודי באתר World Stadiums
Cd (פקודה)

הפקודה cd (ידועה גם כ: chdir; ראשי תיבות: change directory) היא פקודת מעטפת אשר משמשת לשינוי תיקיית העבודה הנוכחית במערכות הפעלה כגון Unix, OS/2, DOS, Microsoft Windows ולינוקס. קריאת המערכת המשמשת את הפקודה ברוב מערכות ההפעלה היא chdir(), אשר מוגדרת בתקן POSIX. תיקיית קבצים היא חלק לוגי של מערכת קבצים, אשר מחזיקה קבצים או תיקיות נוספות. בעזרת הפקודה cd ניתן לגשת לתיקייה פנימית, לחזור לתיקיית האם, או לגשת לכל תיקייה שהיא. שימוש בפקודה ללא ארגומנט מיצר התנהגות שונה במערכות הפעלה שונות. במערכות הפעלה תואמות POSIX, תיקיית העבודה משתנה לתיקיית הבית של המשתמש. בסביבת DOS, Windows או OS/2, התוכנית מדפיסה למסך את שם התיקייה הנוכחית. דוגמה לשימוש בפקודה בסביבת יוניקס או במערכות הפעלה דמויות יוניקס. המשתמש נמצא בתיקיית הבית שלו, המסומנת באופן סטנדרטי ב-~. על מנת לעבור לתיקייה הפנימית "games", יבצע המשתמש: user@wikipedia:~$ ls workreports games encyclopedia text.txt user@wikipedia:~$ cd games user@wikipedia:~/games$ דוגמה בסביבת DOS או Microsoft Windows: C:\> dir workreports <DIR> Wed Oct 9th 9:01 games <DIR> Tue Oct 8th 14:32 encyclopedia <DIR> Mon Oct 1st 10:05 text txt 1903 Thu Oct10th 12:43 C:\> cd games C:\games> chroot מיקרוסופט TechNet Chdir (Cd) באתר TechNet של מיקרוסופט cd באתר The Open Group
נויברנדנבורג

נויברנדנבורג (בגרמנית: Neubrandenburg) היא בירת מחוז מקלנבורגישה-סינפלטה שבמדינת מקלנבורג-מערב פומרניה שבגרמניה. היא שוכנת לחופו של אגם טולנזה (Tollensesee). העיר מפורסמת בשל המורשת הימי-ביניימית העשירה שלה המתבטאת בבנייה בלבנים בסגנון האדריכלות הגותית. עד לרפורמה במבנה המחוזות של גרמניה שבוצעה ב-2011, הייתה נויברנדנבורג עיר שלא כפופה למחוז. העיר היא אחד מהאזורים האורבניים הראשיים במדינה וצומת כלכלי חשוב בצפון-מזרח גרמניה שבו רמת התעסוקה והתוצר המקומי הגולמי הם מהגבוהים ביותר. נויברנדנבורג מכונה "עיר ארבעת השערים" (Stadt der Vier Tore), בשל ארבעת השערים בחומתה שנבנתה בימי הביניים. ראשיתה של העיר הוא במנזר ברודא שנבנה על חוף האגם בשנת 1240. נויברנדנבורג עצמה הוקמה ב-1248, כאשר המרגרייב של ברנדנבורג החליט לבנות עיר בחלק הצפוני של נחלתו. ב-1292 הפכו העיר וסביבתה לחלק ממקלנבורג. העיר שגשגה כמרכז מסחר עד למלחמת שלושים השנים (1618-1648) ואז איבדה את מעמדה. במהלך התקדמותו הדרמטית של הצבא השוודי בפיקודו של המלך גוסטב השני אדולף לתוך גרמניה, הוא חנה בנויברנדנבורג, אך היא שוחררה על ידי כוחות הליגה הקתולית הקיסרית ב-1631. במהלך מבצע זה דווח שהכוחות הקתוליים הרגו רבים מהחיילים השוודים והסקוטים. בהמשך אימצו השוודים מדיניות של אי לקיחת שבויים והעיר הייתה לזירת אחד המעשים הברוטליים ביותר באחת המלחמות הברוטליות ביותר בהיסטוריה. במהלך מלחמת העולם השנייה הוקם מחנה שבויים בקרבת העיר. ב-1945, מספר ימים לפני תום המלחמה, הועלו באש 80% משטחה של העיר העתיקה על ידי הצבא האדום. באירוע זה כ-600 איש איבדו עצמם לדעת. מאז, רוב הבניינים ההיסטוריים נבנו מחדש. חומתה של נויברנדנבורג שנבנתה בימי הביניים השתמרה בשלמותה. גובהה של החומה 7 מטרים והיקפה הוא 2.3 ק"מ והיא כוללת ארבעה שערים בנויים לבנים בסגנון גותי, שנבנו במאות ה-14 וה-15. מבין השערים הללו, אחד מהמרשימים ביותר הוא שער שטארגרד (Stargarder Tor), עם המבנה הגמלוני, תחרת החלונות והרוזטות המעטרים אותו בצידו החיצוני. אתר בעל עניין נוסף היא כנסיית מריה (Marienkirche), שגם היא בנויה בלבנים בסגנון גותי. בניין הכנסייה הושלם ב-1298 הכנסייה הוחרבה כמעט לחלוטין ב-1945 אך ב-1975 היא שוקמה ומאז 2001 היא משמשת כאולם קונצרטים. הבניין הגבוה בעיר הוא בית החינוך והתרבות, שנפתח ב-1965. המתאר הדק שלו העניק לו את הכינוי "אצבע התרבות" (Kulturfinger). אתר חשוב נוסף בעיר הוא המוזיאון האזורי. איטליה קולניו (אנ'), איטליה גרמניה פלנסבורג, גרמניה דנמרק גלדסקסה (אנ'), דנמרק פולין קושאלין, פולין ישראל נצרת, ישראל צרפת נוור (אנ'), צרפת רוסיה פטרוזבודסק, רוסיה צרפת וילז'וויף (אנ'), צרפת הרפובליקה העממית של סין יאנגצו, הרפובליקה העממית של סין מדיה וקבצים בנושא נויברנדנבורג בוויקישיתוף אתר האינטרנט הרשמי של נויברנדנבורג (בגרמנית) נויברנדנבורג, באתר אנציקלופדיה בריטניקה (באנגלית)
שקודראן מוסטפי

שקודראן מוסטפי (באלבנית: Shkodran Mustafi; נולד ב-17 באפריל 1992) הוא כדורגלן גרמני המשחק בעמדות הבלם והמגן הימני בלבאנטה. מוסטפי נולד בבאד הרספלד שבמרכז גרמניה למשפחה אלבנית, במקור מגוסטיבר (כיום במקדוניה). הוא התחיל לשחק כדורגל בקבוצות בברה ורוטנבורג. בשנת 2006 הצטרף לקבוצת הנוער של המבורג. בשנת 2009 עזב את המבורג והצטרף לאברטון האנגלית. הופעת הבכורה שלו בקבוצה הבוגרת של אברטון, שהיא גם ההופעה היחידה שלו באברטון, הייתה בדצמבר 2009, נגד באטה בוריסוב, במסגרת הליגה האירופית. מאז לא הופיע במדי אברטון, ובינואר 2012 עבר בהעברה חופשית לסמפדוריה מהסרייה ב' האיטלקית, וחתם בקבוצה על חוזה ל-4 וחצי שנים. הופעת הבכורה שלו בסמפדוריה הייתה ב-26 במאי 2012, בהפסד 1–3 לוארזה. בסיום עונת 2011/2012 עלתה סמפדוריה לסרייה א'. שער הבכורה שלו בסמפדוריה היה-26 באוקטובר 2013, בניצחון 0–1 על אטאלנטה. ב-6 באוגוסט 2014 חתם מוסטפי בולנסיה מהלה ליגה על חוזה ל-5 שנים, אשר שילמה לסמפדוריה 8 מיליון אירו. מוסטפי ערך את בכורתו בקבוצה ב-25 בספטמבר, בניצחון 0–3 על קורדובה. ב-30 באוגוסט 2016 חתם מוסטפי בארסנל מהפרמייר ליג לחמש שנים. ב-1 בפברואר 2021 חתם מוסטפי בשאלקה 04 עד לסוף העונה. ב-2 בספטמבר 2021 חזר מוסטפי לספרד וחתם לשנתיים בלבנטה. ב-2009 זכה באליפות אירופה עד גיל 17 כאשר שיחק בנבחרת גרמניה עד גיל 17. למרות זאת הביע מוסטפי את רצונו לשחק עבור נבחרת אלבניה הבוגרת, ולא עבור גרמניה. למרות זאת נענה מוסטפי לקריאתו של מאמן נבחרת גרמניה יואכים לב שזימנו לנבחרתו ב-28 בפברואר 2014, לקראת משחק ידידות נגד צ'ילה. הופעת הבכורה של מוסטפי בנבחרת גרמניה הייתה ב-13 במאי אותה שנה, במשחק ידידות נגד פולין. לקראת מונדיאל 2014, נכלל מוסטפי לרשימת 30 השחקנים לסגל המורחב של נבחרת גרמניה, אולם יצא מהסגל במסגרת ניפוי שבעה שחקנים לקראת ההכרזה על הסגל הסופי של 23 השחקנים. למרות זאת, עקב פציעתו של מרקו רויס כשבוע לפני פתיחת המונדיאל תפס מוסטפי את מקומו בסגל הסופי. בטורניר עצמו הופיע בשלושה משחקים והיה חלק מהזכייה של גרמניה בגביע העולם. מוסטפי זומן לסגל הנבחרת גם ליורו 2016. ב-12 ביוני 2016 הבקיע את שער הבכורה שלו בנבחרת, שער בדקה ה-20 במשחק נגד נבחרת אוקראינה במסגרת המחזור הראשון בשלב הבתים של הטורניר. ארסנל הגביע האנגלי: 2016/2017,2019/2020 מגן הקהילה: 2020 נבחרת גרמניה עד גיל 17 אליפות אירופה עד גיל 17: 2009 נבחרת גרמניה גביע העולם בכדורגל: 2014 מדיה וקבצים בנושא שקודראן מוסטפי בוויקישיתוף שקודראן מוסטפי, ברשת החברתית פייסבוק שקודראן מוסטפי, ברשת החברתית אקס (טוויטר) שקודראן מוסטפי, ברשת החברתית אינסטגרם שקודראן מוסטפי, באתר Transfermarkt שקודראן מוסטפי, באתר Fussballdaten.de (בגרמנית) שקודראן מוסטפי, באתר Soccerway שקודראן מוסטפי, באתר BDFutbol שקודראן מוסטפי, באתר WorldFootball.net שקודראן מוסטפי, באתר National Football Teams שקודראן מוסטפי, באתר FootballDatabase.eu שקודראן מוסטפי, באתר ESPN פרופיל המאמן, באתר Transfermarkt
יורדי קלאסי

יורדי קלאסי (בהולנדית: Jordy Clasie; נולד ב-27 ביוני 1991) הוא כדורגלן הולנדי המשחק בעמדת הקשר בא.ז. אלקמאר מליגת העל ההולנדית ובנבחרת הולנד. ב-15 באוגוסט 2010, קלאסי ערך את הופעת הבכורה שלו באקסלסיור רוטרדם והיה בהרכב הפותח בדרבי של רוטרדם, המשחק הסתיים בניצחון 3-2 על פיינורד. ב-31 ביולי 2011, לאחר שחזר לפיינורד מההשאלה לאקסלסיור, ערך את הופעת הבכורה שלו במועדון במשחק ידידות נגד מאלגה. בגלל עקשנותו והמשחק הטוב שלו, הוא הפך במהרה לאחד מהשחקנים הפופולרים והאהובים ביותר על ידי האוהדים. סגנון המשחק שלו זיכה אותו בכינוי "צ'אבי ההולנדי" על שם הכדורגלן הספרדי צ'אבי ואף כונה ליורשו של אנדראה פירלו. ב-15 ביולי 2015 חתם קלאסי לחמש שנים בסאות'המפטון מהפרמייר ליג עבור 8 מיליון יורו. ב-30 ביולי ערך את הופעתו הבכורה בקבוצה בניצחון 3-0 על ויטסה ארנהם במוקדמות הליגה האירופית. ב-28 באוקטובר ערך את הופעתו הבכורה בליגה בתיקו 1-1 נגד ליברפול. ב-30 באוגוסט 2017 הושאל לקלאב ברוז' לעונה אחת. ב-25 ביולי 2018 חזר לפיינורד והושאל לעונה אחת. ב-22 ביולי 2019 חתם לארבע שנים בא.ז. אלקמאר. בנובמבר 2010, חודשיים לאחר הופעת הבכורה שלו באקסלסיור, הוא נבחר לסגל נבחרת הולנד עד גיל 21. בפברואר 2012, מאמן נבחרת הולנד הבוגרת, בארט ואן מרוויק, הביע את עניינו בקלאסי. הוא הודיע לו שהוא ברשימת ההמתנה לסגל הנבחרת ליורו 2012. הוא נבחר להיות בסגל הנבחרת למונדיאל 2014 שנערך בברזיל. מדיה וקבצים בנושא יורדי קלאסי בוויקישיתוף יורדי קלאסי, באתר Transfermarkt יורדי קלאסי, באתר Fussballdaten.de (בגרמנית) יורדי קלאסי, באתר Soccerway יורדי קלאסי, באתר BDFutbol יורדי קלאסי, באתר WorldFootball.net יורדי קלאסי, באתר National Football Teams יורדי קלאסי, באתר FootballDatabase.eu יורדי קלאסי, באתר ESPN
נויטרופיל

נויטרופילים (Neutrophils) הם תאים השייכים למערכת החיסון. תפקידם העיקרי בליעה וחיסול חיידקים או פטריות ומניעת הזיהום שנגרם מהם. הנויטרופילים מהווים אחד משלושת סוגי הפגוציטים במערכת החיסון, וכן אחד משלושת סוגי הגרנולוציטים. הנויטרופילים גדולים פי שניים לערך מתאי דם אדומים וקוטרם נע בין 9 ו-15 מיקרון. גרעין התא של הנויטרופילים מורכב מכמה אונות בגדלים שונים; מסיבה זו מכונים הם לעיתים תאים פולימורפונוקלאריים (Polymorphonuclear cells, ובקיצור: PMNs, או Polys בעגה המקצועית; לעיתים מכונים כך כל הגרנולוציטים). אורך חייהם קצר יחסית - שעות או ימים ספורים. הנויטרופילים הם קבוצת התאים הגדולה ביותר מבין תאי הדם הלבנים, והם מהווים בין 40% ל-70% מסך כל תאי הדם הלבנים. המונח "ספירת נויטרופילים אבסולוטית" מתייחס למדידת הכמות של כל הנויטרופילים הנוכחים בדם. ירידה במספרם אל מתחת ל-1,000 מעלה את הסיכון לדלקות. ריכוזם הנורמלי בדם נע בין 3,000 ו-7,000 תאים למיקרוליטר (מילימטר מעוקב) דם. ספירת הנויטרופילים נעשית כחלק מביצוע ספירת דם מלאה. כמות נמוכה מדי של נויטרופילים בדם נקראת נויטרופניה. הנויטרופילים הם גרנולוציטים. הציטופלזמה שלהם מכילה שלפוחיות הפרשה ("גרנולות") המכילות מתווכים ואנזימים המשתתפים בהרג הפתוגנים, כגון ליזוזים ולקטופרין. שלפוחיות ההפרשה מכילות אנזימים המפרקים חיידקים וחלק ממרכיבי התווך הבין תאי, וכן חלבונים דמויי-אנטיביוטיקה הנקראים דפנסינים (Defensins). הנויטרופילים נמשכים באופן כימי אל אתר הזיהום במנגנון הנקרא כימוטקסיס. במנגנון זה מופרשים ציטוקינים הנקראים כימוקינים על ידי המקרופאגים אשר באו במגע ראשוני עם גורם הזיהום, נוצר מפל ריכוזים אשר "מכוון" את הניטורופילים אל מקור הזיהום. בנוסף תאים אלו בולעים (מבצעים פגוציטוזה) את החיידקים או הפטריות וממיסים אותם בעזרת החומרים שהוזכרו לעיל. בנוסף, משתמשים הנויטרופילים ברדיקלים מחמצנים, כגון מימן על-חמצני ויון סופראוקסיד, להרג החיידקים (לפרטים ראו: אנארובי). שלפוחיות ההפרשה של הנויטרופילים נצבעות בחלקן אדום, באמצעות חומרי צביעה חומציים, ובחלקם כחול, באמצעות חומרי צביעה בסיסיים. שילוב הצבעים גורם לציטופלזמת הנויטרופילים להיראות סגולה. תכונות הצביעה של שלפוחיות ההפרשה של הנויטרופילים הקנו לתאים אלו את שמם (נייטרליים, נצבעים בחומצה ובבסיס כאחד). ערן דינר, מדע וחדשנות | מלחמה עד התא האחרון, באתר TheMarker‏, 1 באפריל 2015 רנן נצר, ‏תשכחו מאנטיביוטיקה: השיטה שגורמת לווירוסים לחסל חיידקים, באתר גלובס, 17 במרץ 2018 נויטרופיל, באתר אנציקלופדיה בריטניקה (באנגלית) הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
פרינץ

פרינץ (Prinz) הוא שם משפחה שמקורו בגרמנית ומשמעותו נסיך. האם התכוונתם ל... אליעזר ליפמן פרינץ – ביבליוגרף ואספן יהודי ממוצא גרמני-הולנדי בירגיט פרינץ – כדורגלנית גרמנייה יואכים פרינץ – רב רפורמי, ממנהיגי יהדות גרמניה פרנץ פרינס